
Markku souteli hiljakseen Jänissaareen Viinijärvellä. Hän oli valvonut pari yötä ja miettinyt elämäänsä. Se oli vuoden sisällä heittänyt volttia. Päivällä Markku oli ostanut kupoliteltan ja päättänyt viettää viikonlopun yksinään saaressa. Oli pakko saada ajatuksensa kuriin ja saada riittävästi nukuttua, sillä asunnollaan kerrostalon yksiössä hän ei siihen oikein pystynyt. Viikon päästä loppuisi opinnot ja viimeinen vuosi alkaisi syksyllä, sitten hän olisi ensi keväänä valmis työelämään. Mistä hän saisi työtä? Tosin sillä ei olisi mitään väliä, hän oli valmis lähtemään minne vain. Ei ollut mitään esteitä, eikä kukaan jäisi tänne kaipaamaan. Äiti toivoi, että jäisin kotipuoleen, mutta Markkua muutaman kerran oli ahdistanut, kun vanhemmat yrittivät määräillä hänen elämäänsä. Tänä kesänä hän oli lupautunut isänsä kanssa rakentamaan yhtä omakotitaloa. Jos rakennus olisi ollut pelkästään runkorakenteinen hän ei olisi lähtenyt mukaan. Mutta rakennuskohde oli hirsitalo ja siinä hänellä oli paljon oppimista. Isä oli aikoinaan rakentanut paljonkin hirsitaloja, mutta nykyään pääsääntöisesti rakennettiin runkorakenteisia lautataloja ja myöskin tiilitalot olivat muotia. Varsinaistesi pyöreästä hirrestä tehtiin vain huviloita ja kesämökkejä. Mutta tämä oli aivan normaali omakotitalo, joka tosin oli varsin lähellä Viinijärven rantaa. Markku oli päättänyt, että hän ei käy töissä kotoa käsin vaan yöpyy Joensuun asunnolla. Hän oli ostanut viime kesänä vanhan Opelin ja kunnostellut sitä ja ajeli sillä työmaalleen.


Isä ei tehnyt taloa urakalla, koska rakennuttajapariskunta oli lääkäreitä ja olivat sitä mieltä, että urakkatyö olisi aina huonompaa kuin tuntityönä tehty. Tosin isä Jussi oli vähän naureksinut lääkäripariskunnan perusteluille, mutta samapa tuo kyllä se hänelle ja pojallekin sopi hyvin. Nyt kumpikin sai palkkansa sovitun tuntihinnan mukaan, ei tarvinnut miettiä mikä osa palkasta kuului kummallekin. Tosin isä oli vanhempi rakentaja, joten hänen palkkansa oli selvästi suurempi. Markkukin oli ollut rakentamassa jo monena kesänä isänsä mukana, mutta nyt hänelle syksyllä alkaisi viimeimen vuosi ammattikorkeakoulussa ja keväällä valmistuisi rakennusmestariksi.


Markku otti kahvipannun veneen teljen alta ja täytti sen vedellä. Täällä selällä vesi oli puhtaampaa kuin rannassa ja siksi hän täytti pannun ennen rantaan soutamista.


Hän veti veneen sen verran maalle, ettei se irtoaisi rannasta. Sitoi kuitenkin keulassa olevan köyden lähimpään rantaleppään. Paikka johan hän teltan pystyttäisi ei ollut aivan rannassa, vaan pienen leppäpusikon takana olevalla aukiolla, joka oli kuin tehty telttailua varten. Hän oli ollut samalla paikalla telttailemassa jo aikaisemminkin ja tunsi tämän entuudestaan hyväksi. Paikka oli suojaisa, siinä ei ollut korkeita puita lähellä eikä tarvinnut pelätä, vaikka tulisi ukkosmyrsky. Sellaisen yön hän oli yksinään joskus poikasena viettänyt. Myrsky oli työntänyt silloin veneen poikittain rannalle ja se oli ollut täynnä ruskeita kaisloja ja muuta järven kasvustoa, jotka aallot olivat heittäneen veneeseen saakka.


Ensiksi Markku sytytti pienen nuotion ja laittoi siihen kahvipannun kiehumaan. Tulisijan oli joku rakentanut kivistä, ja se oli siinä ollut jo monta vuotta.


Vedenkiehumista odotellessaan Markku alkoi purkaa uutta telttapakettia. Siinä oli mukana pystytysohjeet, mutta normaali miehenä hän heitti ne pois ja oli sitä mieltä, että hän osaa teltan pystyttää ilman ohjeitakin. Mutta ei se niin helppoa ollutkaan. Hän ei saanut tukikaaria pystyyn vaan ne aina irtosivat. Piti etsiä ohjeet käteen. Niistä selvisi, että hän yritti väkisin saada kaaret pystyyn. Ohjeen mukaan ne laitettiinkin ensiksi telttaan kiinni ja sitten vasta liitetiin yhteen. Nyt se pysyi hyvin pystyssä ilman mihinkään sitomista. Mutta varmuudeksi hän sitoi ne mukana olevilla tapeilla ja naruilla kiinni maahan. Kahvipannun kansi putosi paikoiltaan, kun pannu alkoi voimakkaasti kiehumaan. Osa vedestä ryöpsähti yli ja sammutti nuotiota. Hän keitti kahvin ja jätti pannun kivelle selviämään ja laittoi makuualustan ja viltin teltan sisälle.


Kahvin juotuaan Markku meni telttaan ja aikoi nukkua. Häntä kyllä ramasi, mutta ajatukset kuitenkin alkoivat kiertää kehää.


Noin vuosi sitten hän oli tavannut Hojo Hojon tansseissa Pipsan ja tykästynyt nuoreen naiseen. Hän oli pääsyt saatolle, mutta Pipsa oli vähän naureksinut Markun autoa, kun se oli ollut vielä aivan laittamatta. Mutta muuten he olivat tulleet hyvin juttuun keskenään. Pipsa asui Tuusniemellä. Tosin kun hän ajoi Pipsan kodin pihaan, häneltä oli mennä sormi suuhun. Talo oli komea kaksikerroksinen puutalo. Piha oli laitettu viimeisen päällä. Markku pysäytti auton portin viereen ja jäi ihmeissään katsomaan Pipsaa. Katse oli kysyvä, ja Pipsa huomasi, että hänen olisi varmaankin syytä kertoa jotakin:


‒ Minä asun tässä kotona kesän, mutta talvet olen Joensuun yliopistossa opiskelemassa kieliä. Tuolla talon takana on meidän yrityksen toimipaikka. Siellä on konehalleja ja huoltorakennuksia. Isällä ja minua aika paljon vanhemmalla veljellä ja tämän vaimolla on siellä monitoimiyritys.


‒ Mikä heidän varsinainen toimialansa on? Markku kysyi vähän häkeltyneenä.


‒ Lähinnä se on kuljetusalan yritys. Heillä on monta rekkaa ja myöskin pienempiä autoja, joilla hoitavat tavaroiden jakelua kauppaliikkeisiin.


Markun mielessä kävi, että nyt hän taisi iskeä liian isoon kalaan kiinni. Tuskin hänen koukkunsa pitäisi kovin kauan. Markku päätti kuitenkin, ettei hän kovin ylhäältä putoa, vaikka toista tapaamista ei Pipsan kanssa tulisikaan. Hiljaisuus jatkui jonkin aikaa ja Markku jatkoi:


‒ Jäin tässä miettimään, että sinä taidat olla rikkaan talon tyttö. Ja kuten sanoin minä olen varsin vähävarainen opiskelija. Enpä taida sinua toista kertaa saada tämän auton kyytiin, ja katsoi Pipsaa suoraan silmiin.


‒ Miten niin? En minä miestä katsele sillä silmällä millainen auto hänellä on, vaan mies on itsessään tärkeä.


‒ Näin se pitäisi olla, mutta kyllä se on tosiasia, että ison talon tytöt tahtovat naida ison talon poikia ja muut saavat katsella vertaisiaan.


‒ Nyt minä kyllä loukkaannun kohta sinuun. Varmasti noin onkin monessa tapauksessa, mutta ei minun tapauksessa. Kyllä minä kuulen huomenna varmasti, ettenkö löytänyt miestä huonommalla autolla saattamaan, sillä yläkerran ikkunan verho äsken heilahti ja siellä yöpyy veljeni vaimonsa kanssa. Minäkin olisin voinut jäädä tänne pysyvästikin tekemään työtä, mutta haluan täältä pois. Haluan oman elämän muualla en täällä.


‒ Että minullakin olisi siis jonkinlaisia toiveita sinun suhteen? Markku sanoi.


‒ Tuohon en sano mitään, mutta tuletko ensi lauantaina tänne tanssimaan. Jos tulet jatketaan sitten juttua, Pipsa sanoi ja suuteli nopeasti Markkua ja nousi pois autosta ja vilkutti mennessään.


Markku oli vähän hölmistynyt, tämähän on mielenkiintoinen likka.


Markulle tuli näistä ajatuksista hyvä mieli ja hän nukahti telttaan.


Aamulla Markku heräsi, kun päivä oli jo pitkällä. Hän jäi telttaan loikoilemaan ja muisti illalliset ajatuksensa. Ja niinhän siinä oli käynyt, että muutaman kerran he tapasivat Pipsan kanssa. Markusta tuntui, että jotenkin Pisa olisi halunnutkin jatkaa tapaamisia, mutta hän oli sanonut:


‒ Minun on saatava jalat pois isän ja äidin pöydän alta, ennen kuin olen vapaa elämään itsenäisesti. Hän oli halannut Markkua lämpimästi ja sanonut:


‒ Annetaan kohtalon meitä kuljettaa ja katsotaan mihinkä se meidät vie.


Siihen oli Markun pitänyt tyytyä. Hän oli käynyt muutaman kerran tanssipaikalla, mutta hän ei tavannut Pipsaa siellä. Markku oli kirjoittanut ja soittanikin firmaan, mutta sieltä oli vastattu, ettei neiti ole tavattavissa. Markku oli tyytynyt siihen ja todennut, ettei koukku pitänyt noin isoon kalaan ja päättänyt unohtaa koko jutun. Köyhän on turha yrittää tavoitella rikkaan talon tyttäriä.

Markku jäi telttaan miettimään miksi hän muisti niin hyvin vuosi sitten olleen tapahtuman. Miksi se nousi voimakkaasti muistikuviin. Hän oli valvonut muutaman viime yön aivan toisen asian takia.


Joulukuussa Markku oli tavannut toisen naisen Emman. Hän oli tavannut Emman Joensuun kadulla. Oli ollut tuulinen päivä ja oli satanut vähän alijäätynyttä vettä, mikä oli tehnyt kadut liukkaaksi. Markku oli lähtenyt lenkille säästä välittämättä. Hänen edellään oli mennyt naishenkilö, joka oli yhtäkkiä kaatunut ja jäänyt makaamaan kadulle ja valitti kättään.


‒ Sattuiko? Markku kysyi, kun kyykistyi naisen viereen.


‒ Sattuu vasempaan käteen niin hirveästi.


‒ Soitanko ambulanssin?


‒ Älä soita eiköhän tämä tästä selviä ilmankin, nainen vastasi ja yritti nousta ylös.


‒ Anna minä autan, Markku sanoi ja auttoi naisen seisomaan. Hän huomasi, ettei nainen pysy pystyssä ja piti tätä kiinni ja sanoi:


‒ Et sinä pysty kävelemään, olosi on hutera. Minä vien sinut asunnolleni ja katsotaan sitä kättä.


Nainen valitti hiljaa, kun Markku tuki naista. Ilmeisesti naiseen sattui kovasti. Markun asunnolla he katsoivat kättä ja se oli kyynärvarresta turvonnut paksuksi.


‒ Tässä on murtuma. Sinut pitää viedä sairaalaan ei tässä muu auta. Laitetaan tähän ensiksi kolmioside, jos se vähän helpottaisi kipua ja ota tästä yksi Burana.


‒ Soita minulle taksi, pakko kai tässä on lähteä, sattuu niin pirusti ‒ anteeksi.


‒ Ei tähän mitään taksia tarvita, minä vien sinut.


Markku oli vienyt naisen keskussairaalan ensiapuun ja ihmeekseen Emma pääsi heti eteenpäin. Markku oli pelännyt, että nainen joutuu tuskissaan odottamaan pitkään, mutta ilmeisesti hoitaja huomasi naisen olevan niin tuskaisen, että hänet ohjattiin suoraan lääkärin luokse. Markku lupasi odottaa naista niin kauan, että tietää pääseekö nainen pois vai jääkö sairaalaan. Noin tunnin odottelun jälkeen nainen pääsi pois. Käsi oli kipsattu ja hän oli saanut särkylääkettä, joten hänet kotiutettiin. Markku vei hänet tämän asunnolle aivan sisälle saakka. Nainen asui yksinään, mutta hän lupasi kutsua yhden ystävän luokseen. Jossakin välissä oli selvinnyt naisen nimi, se oli Emma Siponen. Emma pyysi Markkua istumaan ja lupasi keittää tälle kahvit ja maksaa Markun vaivat. Tietenkään hän ei ottanut mitään korvausta ja kahville Markku lupasi tulla joskus toisten. Jos vaikka Emma tarvitsisi jotakin apua, kun oli yksikätinen. Hän antoi Emmalle puhelinnumeronsa ja pyysi tätä soittamaan, jos tarvitsee apua. Markun mielessä kävi, että oliko naisen ystävä mies vai nainen. Mutta se selvisi hänelle heti, kun Emma sanoi, että Mirkku tulee ihan kohta hänen luokseen. Markku toivotteli paranemista ja kysyi Emman puhelinnumeroa, että hän voi kysyä tämän vointia. Emma antoi puhelinnumeron ja kiitteli kovasti miestä, kun tämä oli niin lämpimästi häntä auttanut.


Vasta autossa Markku jäi miettimään, että nainen taisi olla ihan hyvännäköinen. Hän ei ollut naisen olemukseen kiinnittänyt mitään huomiota, koska tämä oli ollut niin tuskainen. Ilmeisesti oli myös aika lailla samanikäinen kuin hän, ehkä jonkun vuoden nuorempi. Ajellessaan asunnolleen hän tunsi hyvää mieltä, kun oli pystynyt auttamaan tuntematonta naista. Markku päätti soittaa muutaman päivän päästä ja kysyä Emman vointia.


Mutta hän ei ehtinyt soittaa, kun nainen soitti hänelle kahden päivän päästä ja pyysi Markkua tulemaan kahville. Sen hän olisi ehdottomasti tälle velkaa.


Markku mietti, että mitäs hän laittaisi päällensä ja pitäisikö hänen jotakin viedä Emmalle. Hän päätyi farkkuihin ja poolopuseroon ja meni kukkakaupan kautta ja osti ruusukimpun. Markkua vähän jännitti, mutta hän päätti, että kutsu oli tullut Emmalta niin ehkä tämä jännitti enemmän kuin hän.


Emma oli laittanut kahvipöydän koreaksi ja kiitteli kovasti Markun tuomaa kukkakimppua. Nyt vasta Markku katsoi naista tarkemmin. Tämä oli pukeutunut aika leveään hameeseen ja valkoiseen puseroon. Markku oli ollut oikeassa, Emma oli varsin tyylikäs nainen. Ei kovin pitkä mutta hyvin naisellinen. Hänellä oli käsi paketissa, mutta se ei näyttänyt juurikaan haittaavan. Ilta meni mukavasti ja he juttelivat kuin olisivat tavanneet jo monta kertaa. Emma kertoi olevansa kirkonkansliassa töissä ja jotenkin Markku sai sellaisen kuvan, että nainen oli uskonnollinen. Emma kertoi olevansa sairauslomalla, koska yksikätisenä hänen oli vaikea tehdä kirjoitustöitä. Ilta päättyi rauhallisesti ja he lupasivat tavata jatkossakin.


He tapasivat talven aikaan viikonloppuisin, mutta Emma meni aika usein kirkollisiin tilaisuuksiin. Hän sanoi olevansa lestadiolainen ja sen vuoksi minkäänlainen intiimisuhde ei heidän välillään tullut kysymykseen. Kevättalvesta Emma sanoi käyvänsä usein siskonsa Marjan luona, joka oli myös lestadiolainen. Erään kerran Emma vaikutti hyvin rasittuneelta ja Markku kysyi naiselta:


‒ Miksi sinä vaikutat ahdistuneelta?


Emma alkoi itkeä, mutta kertoi sitten rauhoituttuaan:


‒ Minun sisko Marja odottaa kuudetta lastaan ja hän on tosi masentunut.


‒ Kuudetta? Markulta pääsi.


‒ Niin, hänen edellinen lapsi on vajaan vuoden ikäinen. Mutta tässä meidän uskonnossa ei hyväksytä mitään ehkäisyä.


‒ Ei kai nyt vaimo voi olla lapsentekokone? Markulta lipsahti.


‒ Sinä loukkaat meidän uskontoa ja vakautumista.


‒ Anteeksi, mutta en minä ymmärrä, että nainen on koko ajan raskaana. Millainen se hänen miehensä oikein on?


‒ Hän on pappi, ja hyvä saarnamies. Mutta ei hän paljon ehdi tekemään kotihommia.


‒ Voi Marja raasu, ei käy kateeksi.


‒ Lapsia tulee, jos on tullakseen, Emma päätti keskustelun tältä osin.


Markku jäi miettimään Emman puheita. Hän oli kieltämättä ihastunut naiseen. Hänen oli tarkoitus kosia Emmaa ennen kesää, mutta hän päätti ensiksi puhua asiat tämän kanssa selväksi. Oliko hänelläkin noin tiukka kanta ehkäisyyn. He tapailivat kevättalven aikana kuten ennenkin. Kyllä he halasivat ja suutelivatkin, mutta sitä pitemmällä nainen ei Markkua päästänyt. Eikä hän saanut jäädä tämän luokse yöksi, vaikka Emma asuikin yksin. Toukokuun lopussa Markku päätti ottaa puheeksi lapsiasian:


‒ Minun on ollut tarkoitus kosia sinua, mutta minä haluan ensiksi puhua muutamasta asiasta sinun kanssa.


‒ Puhutaan vain, Emma sanoi iloisesti.


‒ Minä olen ajatellut, että meillä voisi olla yhteinen elämä ja sinä voisit muuttaa luokseni asumaan. Mitä mieltä sinä olet siitä?


‒ Eli me mentäisiin pian naimisiin. Sitäkö tarkoitat?


‒ Sitäkin, mutta me voitaisiin asua jonkin aikaa avoparina. Ja tutustua yhteiseen arkeen.


‒ En minä halua kieltäytyä avioliitosta, mutta avoliittoon en suostu. Se on vastoin meidän uskonnollista vakaumusta. Ainakaan tämän vuoden puolella en voi muuttaa paikkakunnalta pois. Siskoni alkaa olla viimeisillään ja hän tarvitsee apuani. Mutta voidaanhan me olla kihloissa, jos minä sinulle kelpaan.


‒ Sinulle on sitten uskontosi niin tärkeä, että sen periaatteista et halua luopua?


‒ Kyllä se on minulle elämän perusta.


Markku jäi miettimään hetkeksi ja sanoi:


‒ Minä kysyn suoraan sen mikä minua arveluttaa. Hän piti taas pienen tauon:


‒ Oletko sinä sitten sitä mieltä, että meille saisi syntyä lapsia niin paljon kuin tulee? Etkö voi hyväksyä mitään ehkäisyä ja lapsiluvun rajoittamista kahteen tai kolmeen.


Nyt oli Emman vuoro olla hiljaa ja tuijottaa lattiaa. Markku näki, että nainen kävi kovaa kampailua itsensä kanssa.


‒ Kyllä asia on niin, että en hyväksy mitään ehkäisyä, Emma vastasi surullisen oloisena.


‒ Minä voin sanoa sinulle, että minä en kestä sitä, että vaimoni olisi jatkuvasti raskauden rasittama. Minun omatunto ei sitä salli. Sinä olet minulle rakas ja minä en ole mies, joka voisi saattaa sinut samaan tilaan missä kerroit siskosi Marjan olevan. Eikös hän ollut psykiatrisella osastolla, muistanko oikein?


‒ Kyllä hän oli kaksikin kertaa, mutta jos se on jumalan tahto niin se on niin.


‒ Minun on pakko ottaa aikalisä. Lähden jonnekin yksin miettimään tätä tilannetta. Markku nousi ja lähti etsimään takkiaan ja kenkiään. Emma tuli hänen luokseen ja halasi ja suuteli.


‒ Kyllä minä sinua rakastan, mutta noista periaatteista minun on vaikea luopua, Emma sanoi ja purskahti itkemään.


Markku antoi hänen itkeä hetken. Sitten hän irtautui Emmasta ja meni pois.


Markku oli miettinyt koko sunnuntaiaamupäivän teltassaan, mitä hän tekee. Hän tiesi, että Emma oli hänelle rakas, mutta sitä hän ei tulisi kestämään mitä Emma halusi, lapsia rajattomasti. Hänestä se oli julmaa naista kohtaan. Hän ei voisi elää tällaisessa suhteessa. Tämä olisi toinen kerta vuoden aikana, että naisystävän kanssa menee välit poikki. Tosin Pipsa ei ollut suoraan sanonut hänelle, että tämä oli tässä, mutta hävinnyt, eikä Markku ollut saanut yhteyttä yrityksistään huolimatta.


Markku purki teltan ja vei tavarat veneelle. Hän souti hiljakseen venerantaa ja teki päätöksen ennen rantaan päästyään. Rannalla hän soitti Emmalle:


‒ Terve täällä Markku. Voitaisiinko tavata tänä iltana sinun luona viiden aikaan. Sopiiko se?


‒ Hei! Sopii hyvin, minä käyn siskoni luona myöhemmin. Tervetuloa.


Markku ei kertonut mitä asiaa hänellä on. Puhelimessa ei ollut mukava kertoa hänen päätöstään. Markku kävi lapsuuden kodissa ja sopi isänsä kanssa mitä huomenna tekisivät talotyömaalla.


Hän meni viiden aikaan Emman luo. Tämä halasi häntä avattuaan oven. Hetken Markulta meinasi pokka pettää, mutta hän meni olohuoneeseen istumaan. Hän näki, että Emma myös jännitti.


‒ Vieläkö sinä olet sitä mieltä, jos mennään naimisiin, että lapsilukua ei mitenkään rajoiteta?


‒ Eihän lapsia tule, jos me ei rakastella, Emma vastasi.


‒ Muuta keinoako emme käytä?


‒ En minä voi luopua uskonnollisesta vakaumuksestani.


‒ On se ihme juttu. Minä vietin yön saaressa ja mietin tätä asiaa. Minun omatunto ei myöskään hyväksy sitä, että nainen on jatkuvasti raskaana. En ymmärrä miten meidän omattunnot ovat noin keskenään erilaisia.


‒ Minun näkemykseni ja vakaumukseni perustuu raamattuun. En minä sille voi mitään.


Markku katsoi lattiaan ja oli hiljaa. Sitten hän nousi ja ojensi Emmalle kätensä ja sanoi:


‒ Sitten meidän on syytä jatkaa erillään valitsemillamme teillä. Minä en voi sille mitään. Toivotan sinulle hyvää jatkoa ja toivon sydämestäni, että olet onnellinen koko elämäsi ajan. Minä poistun nyt sinun elämästäsi.


Markku kääntyi ja käveli ulos. Autoon istuttuaan häntä ahdisti, mutta mitä pitemmälle hän ajoi asunnolleen päin, sitä vakuuttuneempi hän oli, että teki oikein. Nyt ei Emmallekaan jää väärää kuvaa. Meitä ei ole tarkoitettu toisillemme. On parempi käydä tallainen ristiriita läpi nyt eikä sitten kun se olisi ajankohtainen. Hän kyllä arvosti Emmaa ja piti hän viehättävänä naisena, mutta erimielisyys oli liian suuri, ettei siihen voinut etsiä kompromissia.


Muutamaa päivää myöhemmin Markku meni käymään kotonaan. Hän oli talven aikana kuullut, että äiti ja Emma tunsivat toisensa. Markku oli muutaman kerran käynyt kotonaan Emman kanssa.


‒ Terve äitimuori ja systerit. Mikäs teidät on tänne tuonut?


‒ Terve itsellesi, ota kahvikuppi keittiöstä ja tule kahville, äiti-Laura sanoi.


Kun Markku istuutui kahvipöytään, äiti vilkaisi ja sanoi.


‒ Emma soitti ja sanoi teidän välinne katkenneen. Miksi sinä nyt teit sen, kun Emmalla on huoli siskostaan, joka on vaikeuksissa. Emma tarvitsisi nyt kaiken tuen myös sinulta, äiti sanoi.


‒ Mistä ne hänen siskonsa vaikeudet johtuvat? Markku kysyi.


‒ Ymmärrä nyt, hänen siskonsa Marja odottaa kuudetta lastaan, ja edellinen on vajaan vuoden ikäinen, siskoTuuli sanoi tiukasti.


‒ Miksi et kysynyt, mistä me oltiin erimieltä. Kysyitkö mitä Marjan mies puuhaa päivät ja illat? Onko hän vaimoaan tukemassa? Kyllä minä myönnän, että Emma on ihan viehättävä nainen, mutta nuo lestadiolaisten periaatteet murtavat naisten mielenterveyden. Vuotahan sinäkin, kun sinulla vajaan kolmen vuoden päästä kuusi lasta niin kuin Marjalla. Oletko sinäkin psykiatrisessa sairaalassa?


‒ Marjan mies pappi ja saarnaaja, hän täyttää hänelle annettua tehtävää. Ravistellessaan meitä syntisiä, Tuuli puolusti.


‒ Voi piru vie, eikö se Jeesus käskenyt rakastamaan lähimmäisiään. Mikä on sen ukon lähimmäinen, jos ei oma raskaana oleva vaimo. Se on sen verran kotona, että käy panemassa vaimonsa raskaaksi ja voi sitten lähteä tekemään uskontonsa mukaista työtä. Melkoinen käki, Markku sanoi kiukkuisena.


‒ No älkäähän lapset, Laura-äiti yritti rauhoittaa. Hän näki, että Markkua painoi jonkin verran hänen eronsa Emmasta.


‒ Sinä et ymmärrä, kun et ole uskossa. Naisen tehtävä on synnyttää lapset, se on luonnon laki. Ja sitä Marja toteuttaa niin kuin hänen omatunto sanoo, Tuuli sanoi.


‒ Jaa eli nainen on lapsentekokone. Kyllä minäkin lapsia joskus haluan, jos olen naimisissa, mutta onko minulla sitten sattunut omantuntoja jaettaessa huonompi versio. Kyllä minulla Marjan miehenä olisi suorastaan kauhean huono omatunto, jos rakas vaimo olisi ajettu niin loppuun, että mieli järkkyy. Otahan nyt sisko järki käteen ja ajattele. Ihminen se on Marjakin, Markku paasasi edelleenkin kiihkeästi.


‒ Kyllä minä olen Markun kanssa samaa mieltä. Minustakin se Marjan mies pitäisi salvaa ja heittää munat harakoille. Onhan tuo suorastaan vaimonsa henkistä murtamista, nuorempi Teija-sisko puolusti Markkua.


‒ Eikös se vanha sanonta ole, että vaimo pitää pitää talvet kengittä ja kesät raskaana, niin se pysyy silloin kotona miestään passaamassa.


‒ Nythän teillä on kovat puheet. Eikö se ole jokaisen oma asia montako lasta kukin haluaa. Ei siihen voi kukaan sivullinen tarttua. Eikä ne miehet yleensä lapsia hoida. Ei teidänkään isä-Jussi juuri ehtinyt lapsia hoitamaan. Hänellä oli täysi työ saada meille tarpeeksi rahaa, äiti sanoi.


‒ Kyllä se äiti nykyään on aivan toinen asia. Isät vaihtavat vaippoja ja käyttävät lapset kylvyssä. Se on melkein sääntö eikä poikkeus. Minun mies on aina ottanut osaa lasten elämään. Nytkin se lähti muksujen kanssa uimaan, kun minä läksin tänne, Teija kertoi.


‒ Mutta kyllä sinä huonoon aikaan sen Emman jätit. Olisit miettinyt miltä hänestä tuntuu, kun siskosta on huoli.


‒ Ei me olla missään riidoissa erottu ja johan on piru, jos minun pitää jonkun häntäheikinpapin vaimon sairastaminen huomioida omassa elämässäni. Marjana menisin johonkin tilaisuuteen missä ukko paasaa ja ottaisin ukkoa korvasta kiinni ja sanoisin nyt kotiin lapsia kaitsemaan. Se olisi tuollaiselle ukolle ihan oikein. En ole koskaan sanonut yhtään pahaa sanaa Emmasta. Me on keskusteltu ja olen tullut keskustelujen jälkeen siihen tulokseen, että parempi on nyt lähteä erisuuntiin. Ehkäpä Emmakin miettii, onko hän joskus samassa tilanteessa kuin siskonsa Marja, Markku veti yhteen ja jatkoi:


‒ Kiitos kahvista äiti. Ei tämä keskustelu ollut kovin mieltäylentävää, mutta jospa tämä vähän pudisti ilmaa ja väärinkäsityksiä. Minä lähden ajelemaan sinne isän rakennustyömaalle.


‒ Tsemppiä Markku ja vie isälle terveisiä, Teija huusi ja vilkutti.

Markku jatkoi hirsirakentamista lääkäripariskunnan rakennuksella. Hän oppi monta asiaa isältään ja oli siitä kiitollinen. Pyöröhirsisalvoksia ei hänen opiskelussaan tullut vastaa. Ja varmaankin tällaisia rakennuksia rakennettiin Lapin lomakeskuksiin. Lapissa oli hyvin keloja saatavana ja hän oli nähnyt hyvinkin paksuista hirsistä tehtyjä loma-asuntoja. Jopa viidestä hirrestä voi seinä nousta tasavarviin. Nykyään kyllä rakennettiin suurin osa hirsirakenteista joko pyöreäksi kuoritusta hirrestä tai sitten sahatusta hirrestä. Kesämökit ja loma-asunnot yleensä tehdään talotehtailla valmiiksi seinien osalta, ja rakennus kasataan ja loppuun rakennetaan mökkipaikalla. Se työ on valmiiden hirsiosien paikoilleen laittamista.


Eräänä päivänä rakennuttajapariskunta tuli käymään. Heillä oli mukanaan ulkopuolinen valvoja, joka kävi muutamia kertoja katsomassa, että rakennustyö etenisi suunnitelmien mukaan. Rakennuttaja pariskunta oli Aino ja Mikko Ruuskanen. He kiertelivät rakennuksen kokonaan eikä heillä ollut mitään huomauttamista. Rakennuksessa oli vasta muutama hirsikerros valmiina. Osa sisäseinistä tulisi lautarakenteisina ja ne he tehtäisiin sitten kun katto on talon päällä.


Mikko Ruuskanen tuli Markun luokse ja kysyi tältä:


‒ Olisiko nuorella miehellä voimia ja kiinnostusta tehdä iltaisin jotakin muuta työtä?


‒ Kyllä lisätyö ja lisäraha aina kiinnostaa. Ei opiskelijalla koskaan ole liikaa rahaa,


Markku vastasi.


‒ Niin meillä olisi nykyisellä talolla ruohonleikkuuhommia, ja sitten haluaisin rakennuttaa tontin ympäri aidan, Mikko sanoi.


‒ Millainen aita siihen tulisi? Ja käsikoneellako se nurmikko pitäisi leikata?


‒ Kyllä meillä on ajettava pieni leikkuri ja sitten jonkin verran pitää trimmerillä tarkkoa. Koneella ei ihan kaikkea pääse tarkasti ajamaan. Minä käyn sen aidan kuvat hakemassa autosta, Mikko sanoi ja meni autolleen.


‒ Nurmikkoa ei tarvitse kuin parin viikon välein leikata, silloin se pysyy varsin hyvänä, rouva Ruuskanen kertoi.


‒ Tällainen aita. Valettaisiin tuollainen antura ja siihen metalli kiinnikkeet ja puutolpat joihin aita kiinnitetään. Tuttu arkkitehti tämän piirteli. Tolpat ja laudat ovat ruskeaa kestopuuta, niin sitä ei tarvitse maalailla. Se kuulemma arkkitehdin mukaan muuttuu tyylikkään harmaaksi aikaa myöten.


‒ Jos tuon haluaa säilyttää ruskeana, niin se pitää parin vuoden välein käsitellä väriaineella, Markun isä-Jussi sanoi.


‒ Pitäisikö tästä sopia urakka, vai tehdäänkö tuntityönä niin kuin tämä rakennuskin? Ja pitääkö minun hankkia tarvikkeet? Markku kysyi.


‒ Tämä arkkitehti laski tarvikemäärän ja lupasi hoitaa tavaran kuljetuksen jonkin liikkeen kanssa, kun saadaan ensiksi tekijä sovittua.


‒ Milloin tämän pitäisi olla valmiina?


‒ Ei ole mitään tarkkaa aikaa, jos tämän kesän aikana.


‒ Pakkohan minun on se tehdä ennen opiskelujen alkamista. Syyskuussa alkaa opinnot.


‒ Pidetäänkö asia sovittuna? Mikko kysyi.


Markku vilkaisi isäänsä ja sanoi:


‒ Kyllä minulle käy, jos saan tehdä silloin kun minulle parhaiden sopii. Lupaan, että aita on elokuun loppuun mennessä valmis. Milloin voisin tulla katsomaan sitä paikkaa ja pitää sopia myös ne tavaran toimitusajat?


‒ Vaikka tänä iltana. Meidän talo on pari kilometriä Siikakoskelle päin. Keltainen talo tien oikealla puolella. Löydät varmasti sen.


‒ Minä tulen heti neljän jälkeen.


Markku istuutui isänsä kanssa lankulle seinän suojaan, kun rakennuttajat lähtivät valvojan kanssa pois, isä kaivoi repusta kahvitermospullon.


He kuulivat, kun rouva kysyi valvojalta:


‒ Miltä se tuo työjälki asiantuntijasta näyttää?


‒ Olette valinneet hyvät rakentajat. Jälki on hyvää ja minusta työ etenee hyvin. En olettanut, että noinkin paljon jo ovat saaneet seinää nousemaan.


‒ Sehän on mukava kuulla. Minä en tuosta paljon ymmärrä, rouva vastasi.


‒ Minä vähän pelkäsin, kun sanoitte tuntityönä teetättävän, että monesti työt eivät etene kovin hyvin.


‒ Sen vuoksi minä pyysinkin tuota nuorta miestä tekemään sitä aitaa. Minustakin tuo on edennyt hyvin, Mikko Ruuskanen sanoi.


Sitten äänet häipyivät kuulumattomiin.


‒ Siinäs kuulit poika, silloin kun teet töitä, muista, että hyvä työnjälki kertoo aina paremmin kuin hyvätkin paperit. Tällainen juttu kun leviää ihmisten keskuuteen, silloin töitä poikii aina lisääkin. Niin kuin nyt sinulle tuo aitaurakka jo osoitti.


‒ Ihan hyvä juttu että sain iltahommia, olen vähän iltaisin turhauttanut, kun laitoin välit poikki Emman kanssa. Onpahan muuta ajateltavaa.


‒ Mikä teidän välit katkaisi, minustahan se oli ihan hyvännäköinen ja -tapainen nainen.


‒ Ei tytössä mitään vikaa ollutkaan, mutta se hänen uskonnollinen vakaumus ei sovi sellaisenaan minulle.


‒ Mikäs siinä oli niin ihmeellistä? isä kysyi.


‒ En minä sitä kerro sinulle. Se on meidän välinen asia. Ihan hyvinä ystävinä me erottiin. Ei ollut mitään riitoja eikä kaunoja jäänyt kummallekaan.


‒ No se on aina hyvä asia? isä kuittasi.


Markku ajeli Ruuskasten talolle. Siikakosken tiehaara on aivan Viinijärven keskustassa. Hän mietti ajaessaan, että nyt hän pystyy viimeisen kouluvuoden elämään varsin kohtuullisesti. Hänelle riittää rakennuksella töitä koko kesäksi ja lisäliksaa varmasti tulee iltahommista. Isä oli oikeassa, että työjälki on oltava hyvää. Ja tunnit on oltava totuuden mukaiset. Tuntihommissa olisi helppo lisätä työtunteja vähän enemmän kuin olisi mennyt, mutta siitä jos kiinni jää niin maine kusee.


Markku huomasi jo kaukaa Ruuskasten talon. Ympärillä oli isot peltoaukeat, joten talo näkyi hyvin tielle. Pihassa oli kaksi autoa ja Mikko Ruuskanen tuli toisen miehen kanssa häntä vastaan. Mies oli kuulemma arkkitehti Ruutu. Markku arvioi, että tontin ympärysaita olisi ainakin kaksisataa metriä pitkä. Tontti oli tasaista maata, joten siihen ei tarvitsisi korkoa muuttaa koko aita-alueelle.


Arkkitehti otti autonsa takakontista paksun muoviputken pätkän ja sanoi:


‒ Tarkoitus on, että tällainen putki kaivetaan maahan siten, että yläreunasta jää maapinnalle viisisenttiä. Sinun pitää vaikka pitkän laudan avulla vaatrata nämä putket vaakasuoraan. Sitten putket tuetaan ympäriltä hiekalla, jotta ne ovat tukevasti paikallaa. Putkiin valetaan betoni ja siihen asetetaan tukiraudat, johon puutolpat kiinnitetään kahdella ruuvilla.


‒ Tuleeko hiekka ja betoni tänne paikalle ajettuna, vai pitääkö minun hankkia ne? Markku kysyi.


‒ Minä toimitan kaikki tänne. Sinun pitää ensiksi kaivaa nämä muoviputket maahan ja saada ne vaateriin. Sen jälkeen pumppuauto tuo valmiin betonin ja samalla sinun pitää laittaa tolppatuet paikoilleen. Soita minulle, kun kaikki putket olet saanut paikoilleen. Minä tulen silloin käymään ja sovitaan jatkosta. Valuhommaan sinun pitää varata kokonainen päivä. Näitä tolppia tulee kahden ja puolen metrin välein. Niitä tulee satakunta kappaletta.


‒ Millaista tämä maa on? Tuleeko vastaan kiviä? Markku kyseli.


‒ Ei pitäisi tulla. Tämä tontti on vanhaa peltoa. Joitakin puunjuuria voi olla noiden puiden lähellä, mutta nehän saa poikki kirveellä, arkkitehti valisti.


‒ Minä kaivan yhden kuopan, niin näen, kuinka iso työ noiden putkien upottaminen on.


Markku kävi autostaan lapion ja kaivoi nurkkatolpan kuopan. Arkkitehti ja Ruuskanen seurasivat Markun kaivamista. Kun pintanurmen otti pois, sen alla oli sorainen multa, joka oli varsin helppoa kaivaa. Kun Markku sai mielestään kuopan riittävän syväksi, hän laittoi muoviputken siihen.


‒ Se on aivan sopivan syvällä. Pidä tätä lähtökohtana. Tässä on peruskorko muille tolpanpohjille. Tähän portin kohdalle tulee betoniset pylväät, ja sähköllä avautuva portti, joka liukuu tänne aitaviereen, mutta katsotaan se viimeiseksi. Näille portin pylväille älä kaiva minkäänlaista kuoppaa.


‒ Minä aloittaisin nämä kaivuuhommat huomenna. Saadaanko tänne siihen mennessä nämä muoviputket ja hiekkaa. Olisi hyvä saada putki heti tuettua, kun saa koron kohdalleen, Markku kysyi.


‒ Kyllä huomisiltaan mennessä ne ovat täällä, arkkitehti Ruutu lupasi.


‒ Sitten tämä oli kai tässä. Ajelen asunnolleni ja tulen huomenna samoihin aikoihin aloittamaan työt.


‒ Eipä sitten muuta, kyllä tästä hyvä tulee, isäntä Ruuskanen sanoi.

Markku ahkeroi seuraavan viikon kaivuuhommissa. Työ ei ollut raskasta, mutta putkien saaminen tarkasti samaan korkeuteen oli kyllä aika vaikeaa. Hänellä oli kolmen tolpan pituinen lauta, jolla korkeuden tason sääti ja se ei ollut niin helppoa. Sitten hän älysi laittaa hiekkaa kuopan pohjalle, jolloin putken korkeutta voi tarkasti säätää, pyörittämällä putkea hiekkaan.


Jonkin verran hänen työtään häiritsi nuori nainen, joka pienissä bikineissä luki kirjaa aurinkotuolilla. Markku ei tiennyt kuka nainen oli, mutta hänen mielestään tämä oli muotovalio. Näin hän naisen luokitteli mielessään. Oliko nainen lääkäriperheen tytär, sitä hän ei tiennyt. Yhtenä iltana molemmat Ruuskaset tulivat katsomaan, kun Markku kaiveli viimeisiä putkia maahan.


‒ Kohtahan sinä pääset valamaan, Mikko Ruuskanen sanoi.


‒ Sovin sen arkkitehdin kanssa, että maanantaina valetaan. En mene silloin sinne rakennukselle.


‒ Minkä väriseksi tämä aita maalataan? kysyi heidän mukana tullut nuori neiti. Markku ei ollut huomannut koko nuorta naista. Nyt hän huomasi, että tyttö oli aika nuori ilmeisesti parikymppinen.


‒ Ei tätä maalata ollenkaan. Tämä tehdään ruskeasta kestopuusta. Se sitten ajan kuluessa harmaantuu.


‒ Sehän lahoaa isä, jos sitä ei maalata, tyttö sanoi.


‒ Ei se lahoa se on kyllästetty lahoamattomaksi.


‒ Minusta tähän kävisi valkoinen aita, tyttö jatkoi.


‒ Niin kävisi, mutta se ei pysy pitkään valkoisena. Joten kyllä tyylikäs harmaakin on hyvä, Aino Ruuskanen selitti.


‒ Niin sitten, tyttö kuittasi.


He keskustelivat hetken aikaa talonrakennustyömaasta ja Ruuskaset lähtivät pois. Markku päätti kaivaa vielä loppukuopat ja lopettaa sitten työt.


Maanantaiaamuna tuli betoniauto. Sitä ennen Markku oli kantanut joka valuputken luokse tolppien kiinnitysraudat. Valu kävi aika nopeasti koska kiinnitysraudoissa oli laippa, jota myöten ne painettiin valuun. Ainoa toimenpide oli, että ne tulevat keskelle ja vatupassille piti tarkistaa, että raudat tulevat suoraan.


Arkkitehti Ruutu tuli käymään, kun Markulla oli viimeiset valut jäljellä. Arkkitehti mittaili muutamien kiinnitysrautojen suoruuden vesivaa’alla, mutta ei löytänyt mitään huomauttamista.


‒ Nämähän on hyvin valettu, mutta nyt se alkaa tarkin vaihe, kun asetat nämä pystylaudat näihin vaakalautoihin. Ruutu kävi autostaan kaksi pystytolppaa, joissa oli kannatekoukut vaakalautoja varten valmiina.


‒ Ja sitten ruuvaat pystylaudat noihin kiinni.


Markku jäi miettimään samalla kun Aino ja Mikko Ruuskanen tulivat paikalle.


Arkkitehti selvitti heille, kuinka pystylaudat nyt laitetaan paikoilleen. Kalikalla asetetaan pystylautojen välit samankokoiseksi.


Markku mietti, että tuohan on jo tyhmyyden huippu. Ei hän niitä lähde yksitellen kasaamaan. Uskaltaisikohan tuolle herralle sanoa suoraan, kuinka hän rakentaa aidan.


‒ En minä sitä noin monimutkaisesti tee. Tuohan on tosi hidasta puuhaa, eikä tule kunnollistakaan.


‒ Mitä, se tehdään niin kuin minä sanoin, arkkitehti sanoi hyvin närkästyneenä.


‒ En ainakaan minä tee noin, Markku vastasi rauhallisesti.


‒ Miten niin, eikös sinulla ole Mikko sopimus, että se tehdään minun laatimien piirustusten mukaan.


‒ Näin sitä sovittiin, Mikko sanoi sovittelevasti.


‒ Se tehdään juuri noiden piirustusten mukaan, mutta me ei sovittu siitä, minkälaisin työmenetelmin aita rakennetaan. Ja minä päätän sen, Markku sanoi suoraan.


‒ Ei tässä ole muita mahdollisuuksia.


‒ Kyllä on, jättäkää se asia minun huoleksi. Milloinka nämä tolpat ja lautatarvikkeet ovat täällä. Joko ne ovat huomenna?


‒ Ei aitaa voi alkaa vielä huomenna kokoamaan, valun pitää antaa kuivaa, arkkitehti sanoi edelleenkin vihaisen oloisena.


‒ Kyllä minä sen tiedän, mutta pilkkoisin etukäteen laudat sopivan mittaiseksi ja voisitte tulla huomenillalla, vaikka kahdeksalta katsomaan kuinka tämä aita rakennetaan. En viitsi alkaa sitä selostamaan tässä.


‒ Aidan pitää olla juuri sellainen kuin on tarkoitettu, minä tulen sen tarkastamaan. Minä olen rakennuttanut monta aitaa ja ne on tehty kirvesmiesten toimesta niin kuin minä olen kertonut, Ruutu sanoi.


‒ Minusta ne miehet eivät ole kirvesmiehiä, vaan tekijä on ollut mies ja kirves ja sillä on suuri ero. Kuten kysyin, onko puutavara ja nuo tolpat huomenna täällä kiinnitysruuveineen? Markkukin sanoi aika tiukasti. Nyt arkkitehti sohaisi Markun ammattiylpeyttä.


Ruuskasta näytti naurattavan ja hän kääntyi selin arkkitehtiin nähden.


‒ Kyllä ne puutavarat ovat huomenna täällä, Ruutu sanoi aivan asiallisesti. Hän huomasi aliarvioineen Markun ammattitaitoa. Sen hän haluaa nähdä miten kirvesmies homman hoitaa. Mutta tarkistusmittaukset ovat tarkkoja.


‒ Missä tässä on lähin pistorasia, josta saa sähköä, että osaan tuoda riittävän pitkät sähkökaapelit, Markku kysyi.


‒ Tuossa autotallin oven vieressä on maadotettu rasia, Mikko sanoi.


‒ Hyvä minä lähden hakemaan työpöydän tänne valmiiksi huomiseksi. Toivoisin että puutavara puretaan pöydän viereen, Markku sanoi ja käveli autolleen.


Arkkitehti ja Ruuskaset jäivät keskustelemaan.


‒ Poikahan oli varsin nenäkäs, kun tuntui tietävän asiat paremmin kuin minä. Nuorta miestä rakennuksilla arkkitehdit vielä opettavat, Ruutu sanoi.


‒ Niin se on nuorilla miehillä. Tämä poika valmistuu kuulemma vuoden päästä rakennusmestariksi. Mutta kyllä hän minusta on ollut tekevä mies. Ei siinä näytä nuhjailtavan, kun se töitä paiskii.


‒ Meidän tyttö Liina, otti aurinkoa tuossa takapihalla ja hän ihmeteli, miten se jaksaa koko ajan olla työn touhussa, Aino sanoi.


‒ Pitäähän sitä nuorenmiehen näyttää, kun kaunis nainen ottaa aurinko. Vaikka tulisi vielä tyttöänne tapailemaan.


‒ Minusta tämä Markku vaikuttaa aika kainolta mieheltä, tuskin se tulee, Aino jatkoi keskustelua.


Markku ajeli takaisin talonrakennustyömaalle ja laittoi peräkärrin autoonsa. Raahasi pitkän työpöydän siihen ja laittoi myös katkaisusirkkelin ja haki kolme jatkojohtoa kyytiin. Sitten hän otti muutamia lautoja ja ohuen neliskulmaisen riman ja lähti takaisin aitatyömaalle.


Kello oli vasta kuusi ja hän päätti valmistella huomista hommaa. Markku veti johdon autotallin luota työpöydän luo ja alkoi pilkkoa sopivan pituisia pätkiä laudoista ja neliörimasta.


Arkkitehti Ruutu ja Mikko Ruuskanen tulivat takaisin hänen luokseen:


‒ Miksi sinä noita silppuat? Ruutu kysyi.


‒ Valmistelen vähän huomista, Markku sanoi hiljaa. Kohta poltan päreeni. Siksi hän käveli autotallin luo ja irrotti sähköjohdon pistokkeesta ja siirsi johdon niin, ettei se jäänyt ajoradalle. Nyt oli parempi lähteä kotiin. Hän ei selitä mitään. Markku otti reppunsa, laittoi auton takakonttiin ja ajoi pois. Mikko ja Ruutu jäivät vähän hölmönä katsomaan auton perään.


Asunnolle ajaessaan hän mietti tarkkaan, kuinka hän rakentaa työpöydälle jigin, johon aitalaudat ladotetaan ja sitten vain ruuvataan ne kiinni. Hän mietti, että yhden pylväsvälin aidan hän tekee kymmenessä minuutissa, kun ensiksi on laudat sahattu oikean mittaiseksi. Markkua vähän keljutti, koska oli meinannut polttaa päreensä arkkitehdille. Ruuskanen näytti jotenkin asiallisemmalta. Ja Ruuskanenhan hänelle palkan maksaisi.


Seuraavan iltana hän tuli aitatyömaalle ja huomasi, että tavarat olivat paikalla. Hän kiinnitti ruuveilla kaksi tolppaa valurautoihin kiinni ja mittaili tarkasti mittoja. Hän ensiksi pätki joukon vaakalautoja, jotka olivat paksumpia ja laittoi ne kiinni tolppiin. Sitten hän katsoi Ruudun piirustusta ja huomasi jotakin outoa. Hän pilkkoi muutamia pystyyn tulevia lautoja. Mallasi niitä vaakalautoihin, ei aidasta tulisi sen näköistä mitä piirustus näytti. Pystylaudat olivat liian lyhyet. Markku tarkisti vielä kuvasta pystylaudan pituuden ja se oli satakaksikymmentä senttiä. Vaakalautojen väli yläreunasta alareunaa oli sama eli satakaksikymmentä senttiä. Hän kiinnitti muutaman laudan ja alkoi rakentaa työpöydälle jigiä. Vähän aikaa rakennettuaan hän huomasi syrjäsilmällä, että Aino ja tytär Liina tulivat hänen luokse. Markku tervehti heitä nyökkäämällä, mutta Aino sanoi:


‒ Tässä on meidän Liina tytär ja hän halusi tulla katsomaan miestä, joka koko ajan tekee töitä. Markku pyyhkäisi kättään housun lahkeeseen ja tarttui Liinan ojennettuun käteen ja sanoi:


‒ Markku, ja jatkoi sitten:


‒ Ei kai tuosta aidasta pidä tuollaista tulla?


‒ Onko tuo se lopullinen aita. Tuohan on tosi töpö, Aino sanoi.


‒ Minusta suorastaan kauhean näköinen, Liina sanoi terävästi.


‒ Niin minustakin, mutta jos arkkitehdin piirustusten mittojen mukaan tehdään, niin tuollainen siitä tulee, Markku vastasi.


‒ Ei voi olla totta, minä kutsun Mikon tänne. Aino kaivoi kännykän ja soitti miehelleen ja pyysi tulemaan aitatyömaalle.


‒ Sinä olet varmaan käsittänyt piirustukset väärin, Liina sanoi Markulle vähän nenäkkäästi.


‒ Tässä neidille piirustus ja metrimitta sen kun mittaatte, olkaa hyvä, Markku ojensi tytölle piirustuksen ja metrimitan. Tyttö punastui ja peräytyi:


‒ En minä osaa.


‒ Sitä mieltä minäkin olen, Markku kuittasi.


‒ Mikä hätä täällä on? Mikko Ruuskanen kysyi vähän hengästyneenä.


‒ Ei tässä mitään hätää ole vielä. Mutta jos minä jatkan aidan tekemistä piirustusten mukaisilla mitoilla, oletteko te tyytyväisiä? Tuossa on malli, Markku sanoi ja osoitti kädellään aidan alkua.


‒ Ei se tuollainen ole siinä piirustuksessa. Nämä pystylaudat menevät yli molemmin puolin poikkilaudoista. Näkeehän tämän sokeakin, Mikko sanoi myös närkästyneenä.


‒ Niin näkee, kyllä minä sen tiedän, mutta kun herra arkkitehti on laudat näin mitoittanut. Enhän minä uskalla niitä muuttaa, hän tuntui olevan kovin tietäväinen ja minun mittapuuni mukaan turhan tärkeä. Me tuolla rakennustyömailla arvostamme jokaisen ammattitaitoa, niin raudoittajien betonimiesten, kuin arkkitehdin ja mestareiden ammattiosaamista.

